NUSA ขายล้างพอร์ตหุ้น “วินด์ เอ็นเนอร์ยี่ฯ” 1.27 ล้านหุ้นคืน “ดีดี มาร์ท” มูลค่า 886 ลบ.
NUSA ขายล้างพอร์ตหุ้น "วินด์ เอ็นเนอร์ยี่ฯ" 1.27 ล้านหุ้นคืน “ดีดี มาร์ท” มูลค่า 886.34 ลบ. หลังครบสัญญาขายคืนหากไม่สามารถเข้าจดทะเบียนในตลาดหลักทรัพย์ฯภายใน 3 ปี
5 พ.ย. 2561

บริษัท ณุศาศิริ จำกัด (มหาชน) หรือ NUSA เปิดเผยว่า คณะกรรมการบริษัทอนุมัติให้ขายคืนหุ้นจำนวน 1.27 ล้านหุ้น ในบริษัท วินด์ เอนเนอร์ยี่ โฮลดิ้ง จำกัด (WEH) ให้แก่บริษัท ดีดี มาร์ท โฮลดิ้ง จำกัด (DD MART) รวมมูลค่า 886.34 ล้านบาท โดยการชำระเงินจะอยู่ภายใต้กรอบระยะเวลาไม่เกินวันที่ 15 ก.ค.62
ทั้งนี้ ปัจจุบันบริษัท ณุศา วัน จำกัด ซึ่งเป็นบริษัทย่อยของ NUSA เป็นผู้ถือหุ้นในบริษัท ณุศา พาวเวอร์ จำกัด ในสัดส่วน 99.99% และเป็นผู้รับโอน WEH จากบริษัท ณุศา พาวเวอร์ จำกัด ทั้งหมด โดยจะเป็นผู้รับชำระเงินในการขายคืนหุ้นใน WEH ให้แก่ DD MART อย่างไรก็ตาม การขายหุ้นดังกล่าวเป็นไปตามสัญญาเดิมที่สามารถขายคืนหุ้น WEH ในกรณีที่ WEH ไม่สามารถเข้าจดทะเบียนในตลาดหลักทรัพย์ฯได้ภายใน 3 ปี นับจากวันที่ทำสัญญา DD MART มีหน้าที่รับซื้อคืนพร้อมชำระดอกเบี้ย MLR+2% แต่ไม่น้อยกว่า 7.5%
ขณะที่ DD MART มีหนังสือแจ้งความประสงค์จะรับซื้อคืนตามสัญญา โดยแบ่งชำระ 3 งวด ได้แก่ งวดที่ 1 จำนวน 400 ล้านบาท ภายในวันที่ 15 พ.ย.61, งวดที่ 2 จำนวน 246 ล้านบาท พร้อมดอกเบี้ยต่างหากในอัตรา MLR (ธนาคารกรุงไทย) +2% แต่ไม่น้อยกว่า 8.5% ชำระภายในวันที่ 15 มี.ค.62 และงวดที่ 3 ชำระส่วนที่เหลือทั้งหมด พร้อมดอกเบี้ยต่างหากในอัตรา MLR (ธนาคารกรุงไทย) +2% แต่ไม่น้อยกว่า 8.5% ชำระภายในวันที่ 15 ก.ค.62
 
อย่างไรก็ดี บริษัทจะนำเงินที่ได้รับจากการขายคืนหุ้น WEH ดังกล่าว ไปใช้เป็นเงินทุนหมุนเวียนสำหรับสนับสนุนการดำเนินกิจการ รวมทั้งชำระเงินกู้ยืม เพื่อลดภาระค่าใช้จ่ายดอกเบี้ย และพัฒนาธุรกิจของบริษัท
ทั้งนี้ ภายหลังการจำหน่ายหุ้นครั้งนี้จะทำให้กลุ่ม NUSA ไม่มีหุ้นคงเหลืออยู่เลยใน WEH ขณะที่ DD MART จะเข้ามาถือหุ้นในสัดส่วน 1.169% โดย DD MART มีนายประเดช กิตติอิสรานนท์ ซึ่งเป็นหนึ่งในผู้ถือหุ้น WEH เป็นประธานกรรมการ
สำหรับกลุ่มผู้ถือหุ้นใหญ่ใน WEH หลังการทำรายการครั้งนี้ จะประกอบด้วย บริษัท โกลด์เด้น มิวสิค จำกัด ถือหุ้น 37.87%,กลุ่มกิตติอิสรานนท์ ถือหุ้น 37.145%, บมจ.เด็มโก้ (DEMCO) ถือหุ้น 3.869%, นางจรรยาลักษณ์ สวัสดิ์อารี ถือหุ้น 3.608%, ธนาคารซิตี้แบงค์ เอ็น.เอ. ในฐานะคัสโตเดียน ถือหุ้น 1.408%, กลุ่มเชฎฐ์อุดมลาภ ถือหุ้น 1.275%, บริษัท คอลัมภ์ อิสเวสต์เมนท์ส จำกัด ถือหุ้น 1.25%, บริษัท เคเลสตัส โฮลดิ้ง จำกัด ถือหุ้น 1.25% ,บริษัท เอแอลเคบีเอส จำกัด ถือหุ้น 1.25%, กลุ่มบลจ.แอสเซท พลัส ถือหุ้น 1.166%, นายไพโรจน์ ศิริรัตน์ ถือหุ้น 0.934% และอื่น ๆ ถือหุ้น 8.976%